**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**От АСЕН ВАСИЛЕВ – Министър на финансите**

**Относно:** Проект на Решение на Министерския съвет за изменение на Решение № 52 на Министерския съвет от 3 февруари 2022 г. за утвърждаване на класификация на областите на политики/функционалните области и бюджетните програми от компетентността и отговорността на съответния първостепенен разпоредител с бюджет, чийто бюджет се включва в държавния бюджет, с изключение на първостепенните разпоредители с бюджет по бюджетите на Народното събрание и на съдебната власт, за периода 2022-2025 г., изм. с Решение № 850 на Министерския съвет от 2022 г.

**Уважаеми господин Министър-председател,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация и на основание чл. 18, ал. 4 и 5 от Закона за публичните финанси представям на Вашето внимание проект на Решение на Министерския съвет за изменение на Решение № 52 на Министерския съвет от 3 февруари 2022 г. за утвърждаване на класификация на областите на политики/функционалните области и бюджетните програми от компетентността и отговорността на съответния първостепенен разпоредител с бюджет, чийто бюджет се включва в държавния бюджет, с изключение на първостепенните разпоредители с бюджет по бюджетите на Народното събрание и на съдебната власт, за периода 2022-2025 г., изм. с Решение № 850 на Министерския съвет от 2022 г.

Класификацията на областите на политики/функционалните области и бюджетните програми от компетентността и отговорността на съответния първостепенен разпоредител с бюджет, чийто бюджет се включва в държавния бюджет, с изключение на първостепенните разпоредители с бюджет по бюджетите на Народното събрание и на съдебната власт беше утвърдена с Решение № 52 на Министерския съвет от 2022 г. Тази класификация беше изменена с Решение № 850 на Министерския съвет от 28.10.2022 г. и с нея бяха предефинирани някои области на политики в средносрочен хоризонт в съответствие с управленската отговорност на съответните ПРБ и на тази база беше разработен Бюджет 2023.

На 6 юни 2023 г. Народното събрание прие решения, с които беше избран министър-председател на България, структура на редовния кабинет и членовете на Министерския съвет.

С решението за приемане на структура на Министерския съвет беше преобразувано Министерството на земеделието в Министерство на земеделието и храните, което налага промяна в наименованието му в структурата на програмния бюджет както на министерството, така и на Държавен фонд „Земеделие“ във връзка с приноса му в изпълнението на провежданите политики в областта на земеделието и селските райони и в областта на рибарството и аквакултурите.

В рамките на втория етап на бюджетната процедура за 2024 г. постъпиха от Министерството на финансите и от Министерството на иновациите и растежа (МИР) предложения за промени в утвърдената класификация на областите на политики/функционални области и бюджетни програми със следните мотиви:

Предложението на Министерството на финансите е свързано с отпадане на бюджетна програма 1000.03.03 „Контрол върху организацията и провеждането на хазартни игри“ към „Политика в областта на защитата на обществото и икономиката от финансови измами, контрабанда на стоки, изпиране на пари и финансиране на тероризма“, произтичащо във връзка с промените в Закона за хазарта (ДВ, бр. 69 от 2020 г.) и закриването на Държавната комисия по хазарта. Доколкото за целите на проследяване на изпълнението в програмните формати на бюджет се изисква представяне на информация за последните две отчетни години, отпадането на бюджетната програма се предлага след изтичането на този срок.

Предложението на Министерството на иновациите и растежа е свързано с обособяване на бюджетна програма „Администрация“ с класификационен код 7400.02.00.

На първия етап на бюджетната процедура за 2024 г. представената бюджетна прогноза за периода 2024-2026 г. на МИР съответства на програмната структура, разработена още при създаването на министерството с преминаването на административни звена, структури и функции от друго министерство (МИИ), като съответно не са отразени хоризонталните дейности и предоставяните услуги на общата администрация на МИР.

След извършен анализ на структурата на програмния формат на бюджета и с цел разходите да бъдат планирани и отчитани по бюджетните програми за съответната област на политика от компетентността на административни звена в МИР и структурите, чиито ръководители са ВРБ, както и да се отчита постигнатият напредък в дейностите, свързани с предоставянето на публични услуги, на втория етап от бюджетната процедура МИР представи проектобюджета си за 2024 г. и актуализираните бюджетни прогнози за 2025 и 2026 г. в програмен формат с предложение за разпределение на разходите си по Политика в областта на развитието на инвестициите и иновациите в подкрепа на растежа на българската икономика с бюджетни програми към нея „Насърчаване на иновациите“ и „Насърчаване на инвестициите“, както и по бюджетна програма „Администрация“.

Предложението кореспондира и с актуалната структура, функции и организация на работата на министерството, заложени в приетия с Постановление № 20 на Министерския съвет от 25.02.2022 г. Устройствен правилник на Министерството на иновациите и растежа.

Приемането от Министерския съвет на проекта на акт ще даде възможност разходите на бюджетните организации, прилагащи програмен формат на бюджет, да бъдат планирани и отчитани по съответните области на политики/функционални области и бюджетни програми от компетентността на съответния ПРБ и по тях да бъдат залагани цели с показатели за изпълнение и целеви стойности, които ще отчитат постигнатия напредък в дейностите, свързани с предоставянето на публични услуги.

С предложения проект на решение на Министерския съвет не се въвежда европейско право, поради което не се налага по него да бъде изготвена справка за съответствие с европейското право.

Към проекта на акт е приложена необходимата финансова обосновка за актове, които не оказват въздействие върху държавния бюджет съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация. За прилагането на проекта на акт не са необходими допълнителни разходи, трансфери и други плащания.

Проектът на решение е съгласуван по реда на чл. 32 от Устройствения правилник на Министерския съвет и на неговата администрация с всички първостепенни разпоредители с бюджет по държавния бюджет. Поради естеството на акта по проекта не са проведени обществени консултации.

С оглед на гореизложеното и на основание чл. 18, ал. 4 и 5 от Закона за публичните финанси и чл. 8, ал. 1 и 3 от Устройствения правилник на Министерския съвет и на неговата администрация, предлагам Министерският съвет да разгледа и приеме приложения проект на Решение на Министерския съвет за изменение на Решение № 52 на Министерския съвет от 3 февруари 2022 г. за утвърждаване на класификация на областите на политики/функционалните области и бюджетните програми от компетентността и отговорността на съответния първостепенен разпоредител с бюджет, чийто бюджет се включва в държавния бюджет, с изключение на първостепенните разпоредители с бюджет по бюджетите на Народното събрание и на съдебната власт, за периода 2022-2025 г., изм. с Решение № 850 на Министерския съвет от 2022 г.

**Приложения:**

1. Проект на Решение на Министерския съвет за изменение на Решение № 52 на Министерския съвет от 3 февруари 2022 г. за утвърждаване на класификация на областите на политики/функционалните области и бюджетните програми от компетентността и отговорността на съответния първостепенен разпоредител с бюджет, чийто бюджет се включва в държавния бюджет, с изключение на първостепенните разпоредители с бюджет по бюджетите на Народното събрание и на съдебната власт, за периода 2022-2025 г., изм. с Решение № 850 на Министерския съвет от 2022 г.;
2. Проект на съобщение за средствата за масово осведомяване;
3. Финансова обосновка;
4. Справка за отразяване на получените становища по чл. 32 от УПМСНА;
5. Получени становища по проекта на Решение на Министерския съвет за изменение на Решение № 52 на Министерския съвет от 3 февруари 2022 г. за утвърждаване на класификация на областите на политики/функционалните области и бюджетните програми от компетентността и отговорността на съответния първостепенен разпоредител с бюджет, чийто бюджет се включва в държавния бюджет, с изключение на първостепенните разпоредители с бюджет по бюджетите на Народното събрание и на съдебната власт, за периода 2022-2025 г., изм. с Решение № 850 на Министерския съвет от 2022 г.

**МИНИСТЪР НА ФИНАНСИТЕ:**

**АСЕН ВАСИЛЕВ**